deur Wêreldwyd | Sep 15, 2017 | Leesgenot
Ons het wonderlike boeke vir ons lesers. Santie van der Merwe krap weer waar dit jeuk, Marilyn Gantana se kookboek is vars en anders, ons raak kreatief met palette en daar is ’n opwindende jeugdebuut. Plus nog baie meer.
“Ek het jou nie meer lief nie.” Uiteindelik kry Lizzie dit gesê ná ’n huwelik van agt en twintig jaar. Nie oor ’n ander man nie, nie oor hy lelik is met haar nie, net oor daar niks meer tussen hulle is nie. Dis asof sy en Marthinus alles weet van huise bou – hy bou regte huise en sy pophuise – maar hulle eens dierbare huis het sonder ’n enkele slag inmekaargestort.
Dat dit haar man nie skok nie maar hom hoogstens in ’n besonder slegte bui laat, is nog erger. Marthinus praat mos nie, nie oor sulke goed nie.
Lizzie weet sy is nie die mooiste vrou wat hy ken nie, onder andere omdat sy nie juis sukses gehad het met al die diëte wat sy al probeer het nie.
Haar aankondiging laat nie almal sonder woorde nie. Hulle enigste kind begin haar soos ’n irriterende vreemdeling behandel. Ja, en dan is daar Lizzie se eienaardige naweek in die Bosveld tussen nog eienaardiger mense… Sy kan sterf van skaamte.
Hierdie praktiese boek bied 33 selfdoenpaletprojekte waartydens die nederige palet omskep word in goedkoop, praktiese en ekovriendelike meubels, dekor, speelgoed, tuinprodukte en geskenkitems. Ons gebruik kreatiewe herwinning van afvalmateriaal of onbruikbare, ongewensde items, om nuwe produkte van waarde te skep.
Die boek is in volkleur met maklike stap-vir-stap-foto’s. Die moeilikheidsgraad van die produkte wissel, so die boek is ideaal vir beginners én selfdoen-entoesiaste met meer gevorderde vaardighede. Van die projekte sluit in: ’n wynrak, hangrak vir tuingereedskap, koffietafel, leunstoel, trousseaukis, boekrak, groenterakkie, fotoraam, planthouers, ’n speelgoedkombuis, -trollie, en -huisie.
Jong entrepreneurs kan van die produkte vervaardig en verkoop vir ekstra sakgeld.
Jason Kobrowisky is ’n gesoute meubelontwerper en skrynwerker met sy eie meubelfabriek in Johannesburg. Hout, en veral die herwinning van hout, lê hom na aan die hart, vandaar sy liefde om iets moois en nuuts uit afvalhout te skep.
Dagboek sonder grense is ’n jaarbeplanner propvol inspirerende projekte. Dié pragtige hardebandpublikasie bevat ’n bladsy vir elke dag van die jaar en word nie aan ’n spesifieke jaar gekoppel nie. Elke dagblad bevat plek vir afsprake, notas, inkopielyste en ’n aanhaling deur een van LAPA se skrywers. Op verskillende plekke in die boek is volkleurafdelings. Dit pas baie mooi in ’n handsak en sal ’n baie oulike Kersgeskenk maak.
’n Keur uit LAPA Uitgewers se stal word in die boek ingesluit. Daar is iets vir almal: van hekel en brei, tot kosmaak en upcycling, doodle en woordspeletjies.
LAPA Uitgewers span saam met drie van Suid-Afrika se bekendste blokraaiverskaffers om die tiende boek in die 50 Blaaskansblokraaie-reeks bekend te stel teen ongeveer R1,50 per A4-blokraai.
Dugeot, Penpret en Xword verskaf al vir jare woordpret aan populêre gesinstydskrifte soos Taalgenoot, rooi rose en Vrouekeur. Nou bundel LAPA hulle werk saam om taalliefhebbers te vermaak, want elkeen van die verskaffers het ’n unieke stempel en só verseker die uitgewers dat woordvrate bladsy vir bladsy uitgedaag word. Elke bundel bestaan uit 50 woordraaisels wat taalliefhebbers sal uitdaag, laat kopkrap en hulle tone sal laat krul van lekkerkry.
Die eerste nege bundels is reeds bekendgestel en nog een 50 Blaaskansblokraaie.
Die blokraaie word verskaf in ’n maklik-hanteerbare A4-formaat, gekrambind met ’n sagtebandomslag om vashou, skryf en uitvee te vergemaklik. Teen R75,00 per kopie is die boeke met hulle 50 blokraaie ook uiters bekostigbaar.
Vir die jonger leser
Daar is net een probleem: Die meisie op die profiel het rooi hare, sy is ’n bikinimodel in haar vrye tyd, en sy is baie avontuurlustiger as Léa.
Robyn is ’n ontwerper. Sy is goed. Sy maak geld.
Robyn is mooi.
Philip wil haar hê. Sy pa is stinkryk. Is sy op hom verlief? Sy dink nie so nie. Maar ’n verbintenis tussen hulle sal die ideale sake-transaksie vir hul families se sakeryke wees.
Dan stap Connor met sy verbleikte jeans by haar kantoordeur in. Hy wil hê sy moet ’n ontmoeting met haar pa vir hom reël, en saam met hom gaan eet ook.
Eers toe Robyn nie daarin kan slaag om Connor by haar pa uit te bring nie, besef sy dat haar pa al die jare ’n geheim in hom dra, iets wat reëlreg bots met die etiek wat hy by Robyn en haar susters ingeprent het. Die gevoelens wat Robyn vir Connor begin ontwikkel het, is gewoon ’n onmoontlikheid, want hy blyk haar pa se aartsvyand te wees en sy wil ook nie haar pa geruïneer sien nie.
Toe gebeur die ondenkbare en haar lewe verander in ’n oogwink in die soort bestaan wat sy haar nooit eens sou kon voorstel nie.
Hart van ’n man
Kiara weet feëverhale bestaan nie. Dít het sy aan vadersknie geleer. Daarom vermy sy mans soos die huislike Liam wat “vir altyd” beloof. Haar hart stem egter nie saam nie, want Liam maak vreemde verlangens in haar wakker. Is hy die een waarna sy onbewustelik soek?
Ron, die omroeper van die klassiekemusiekradiostasie se stem, is soos musiek vir Kate se ore. Wanneer sy hom in lewende lywe ontmoet, besef sy dat dit nie net sy stem is wat haar bekoor nie.
In die hartjie van die Kgalagadi loop Kira hom raak – Melt, die meteoroloog met die goue hare en oë soos ’n leeu. Sal hierdie ‘reënmaker’ die droogte van haar hart kan opklaar?
Die bondgenote en dwarstrekkers van die Anglo-Boer…